Broj: 01-076/24-4137

Podgorica, 22.11.2024. godine

Klub poslanika Demokratske narodne partije

Poslanik, g-din Milan Knežević

**POSLANIČKO PITANJE**

„Da li smatrate da treba krivično procesuirati sva lica koja su zloupotrijebila službeni položaj u tužilačko-sudskom postupku terorizam u pokušaju?“

Pitanje ću usmeno obrazložiti na samoj sjednici.

**ODGOVOR**

Uvaženi poslaniče Kneževiću,

Iskoristiću i ovu priliku da naglasim da je vladavina prava, pored unapređenja živornog standarda građana i integracije Crne Gore u EU, ključni prioritet 44. Vlade.

Snažno se zalažemo da se ispitaju sve eventualne zloupotrebe bilo koje grane vlasti, bilo koje institucije, u svim postupcima, pa samim tim i u predmetu na koji upućujete u Vašem poslaničkom pitanju.

Čini nam se da danas, u odnosu na raniji period, imamo znatno drugačiju situaciju, prije svega u Državnom tužilaštvu. Vjerujem da će tako biti i u sudstvu, gdje se očekuju reforme, koje će dovesti do efikasnosti i zadovoljenja pravde u svakom postupku.

Vlada ohrabruje sve nadležne institucije da se i po ovom pitanju na koje ukazujete odrede, ukoliko je došlo do bilo kakve zloupotrebe.

Isto tako, želim da naglasim, da niti treba, niti smije biti uticaja na bilo koju instituciju koju ste pomenuli, ali da će Vlada uvijek snažno podržati, apelovati i na kraju ohrabriti svako pravično postupanje, koje je u skladu sa zakonima i međunarodnim sporazumima.

Nažalost, u prethodnim decenijama svjedočili smo zloupotrebama i određenih institucija koje su, umjesto da štite prava građana, koristile svoje mehanizme i aparate sile u kontra smjeru. Nadamo se da su takve prakse prošlost i da se nikad neće vratiti.

S poštovanjem,

**PREDSJEDNIK**

**mr Milojko Spajić**